CELEX: 52012PC0766
Language: mt
Date: 2012-12-17
Title: Proposta għal DEĊIŻJONI TAL-KUNSILL li tawtorizza lir-Renju tal-Pajjiżi l-Baxxi biex japplika miżuri ta' deroga mill-Artikoli 193 tad-Direttiva 2006/112/KE dwar is-sistema komuni ta' taxxa fuq il-valur miżjud

|
			
		
		
		52012PC0766
		
			Proposta għal DEĊIŻJONI TAL-KUNSILL li tawtorizza lir-Renju tal-Pajjiżi l-Baxxi biex japplika miżuri ta' deroga mill-Artikoli 193 tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2012/0766 final - 2012/0355 (NLE) */
			
				
		
		
			
			   	MEMORANDUM TA' SPJEGAZZJONI
1.           KUNTEST TAL-PROPOSTA
Ir-raġunijiet u l-għanijiet tal-proposta
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem
“id-Direttiva dwar il-VAT”), il-Kunsill, li jaġixxi unanimament fuq proposta
mill-Kummissjoni, jista' jawtorizza lil kwalunkwe Stat Membru li jintroduċi
miżuri speċjali għal deroga mid-dispożizzjonijet ta' din id-Direttiva, sabiex
jissimplifika l-proċedura tal-ġbir tal-VAT jew sabiex jippreveni ċerti tipi ta'
evażjoni jew evitar tat-taxxa.
B'ittra rreġistrata mal-Kummissjoni
fit-12 ta’ Lulju 2012 u fl-4 ta' Ottubru 2012,
ir-Renju tal-Pajjiżi l-Baxxi (minn issa 'l quddiem "il-Pajjiżi
l-Baxxi") talab awtorizzazzjoni biex japplika miżura li tidderoga
mill-Artikolu 193 tad-Direttiva tal-VAT. Skont l-Artikolu 395(2)
tad-Direttiva tal-VAT, il-Kummissjoni infurmat lill-Istati Membri l-oħrajn
bit-talba tal-Pajjiżi l-Baxxi, permezz ta' ittra datata s-17 ta' Ottubru 2012.
B'ittra ddatata d-19 ta' Ottubru 2012, il-Kummissjoni nnotifikat
lil-Pajjiżi l-Baxxi li hija kellha t-tagħrif kollu meqjus minnha bħala meħtieġ
sabiex tivvaluta t-talba.
Kuntest ġenerali
Bħala regola ġenerali, il-persuna responsabbli
għall-ħlas tat-taxxa fuq il-valur miżjud lill-awtoritajiet tat-taxxa skont
l-Artikolu 193 tad-Direttiva tal-VAT, hija l-persuna taxxabbli li qiegħda
tforni l-prodotti. L-iskop tad-deroga mitluba mill-Pajjiżi l-Baxxi huwa li dik
ir-responsabbiltà titpoġġa fuq il-persuna taxxabbli li lilha jsir il-forniment,
iżda biss taħt ċerti kundizzjonijiet u esklużivament fil-każ ta’ prodotti
partikolari, speċjalment settijiet tat-telefown ċellulari u tagħmir b’ċirkwit
integrat, consoles għal-logħob u kompjuters personali għal użu mhux fiss.
Skont il-Pajjiżi l-Baxxi, għadd ta’ negozji fi
ħdan dawn is-setturi tal-kummerċ jevadu t-taxxa billi ma jħallsux il-VAT
lill-awtoritajiet tat-taxxa wara li jkunu biegħu l-prodotti. Madanakollu,
il-klijenti tagħhom, sakemm dawn ikunu persuni taxxabbli li għandhom dritt għal
tnaqqis u li jirċievu fattura valida, jibqgħu intitolati għal tnaqqis
fit-taxxa. Fl-aktar forom aggressivi ta’ din l-evażjoni tat-taxxa, l-istess
prodotti, permezz ta' ”skema karużell”, jiġu fornuti bosta drabi mingħajr ma
jsir ħlas tal-VAT lill-awtoritajiet tat-taxxa. F'dawn il-każijiet, bin-nomina
tal-persuna li lilha jiġu fornuti l-prodott bħala l-persuna responsabbli
għall-VAT, id-deroga tneħħi l-oppurtunità li wieħed jidħol għal dik il-forma
ta’ evażjoni tat-taxxa.
It-talba għal deroga, fir-rigward tal-parti
dwar it-telefowns ċellulari u tagħmir b’ċirkwit integrat, hija simili ħafna
għal dik li ngħatat lill-Awstrija, il-Ġermanja, l-Italja u r-Renju Unit permezz
ta’ Deċiżjoni ta' Implimentazzjoni tal-Kunsill 2010/710/UE tat-22 ta’ Novembru 2010.
Fuq il-bażi ta’ spezzjonijiet tas-Servizz ta’ Informazzjoni u Investigazzjoni
Fiskali (Fiscale Inlichtingen- en Opsporingsdienst (FIOD)), il-Pajjiżi l-Baxxi
nnutaw ukoll li l-frodi estendiet għall-consoles għal-logħob, il-laptops u
t-tablet PC’s u talbu li dawn il-prodotti jiżdiedu mal-awtorizzazzjoni
tad-deroga. Limitu għoli biżżejjed ta’ EUR 10 000 għandu jeskludi
estensjoni tal-frodi lejn is-settur tal-bejgħ bl-imnut.
Fl-istess ħin, madankollu, il-Pajjiżi l-Baxxi
jagħrfu li d-derogi individwali, b’kamp ta’ applikazzjoni li dejjem jiżdied, ma
jistgħux ifissru tweġiba sodisfaċenti fit-tul għall-fenomeni tal-frodi mifruxa
mal-UE. Għalhekk, il-Pajjiżi l-Baxxi aċċettaw li d-deroga tkun applikabbli biss
għal perjodu qasir u tispiċċa fl-istess żmien mad-deroga msemmija hawn fuq,
jiġifieri fil-31 ta’ Diċembru 2013, sabiex tippermetti politika
dwar il-frodi tal-VAT alternattiva u aktar armonizzata fil-ġejjieni.
F’dan il-kuntest, għandha ssir referenza
għall-proposta tal-Kummissjoni (COM(2009) 511) biex tiġi emendata
d-Direttiva tal-VAT biex din tippermetti lill-Istati Membri kollha interessati
japplikaw mekkaniżmu ta’ reverse charge għal dawk li huma prodotti u servizzi
miftuħa għall-frodi mingħajr il-ħtieġa ta’ applikazzjoni għal deroga. Din
il-proposta ġiet parzjalment adottata permezz tad-Direttiva tal-Kunsill
2010/23/UE tas-16 ta’ Marzu 2010, li madanakollu hija limitata
li tippermetti mekkaniżmu ta’ reverse charge għall-konċessjonijiet fuq
emissjonijiet tal-gassijiet serra. Permezz ta’ stqarrija mill-Minuti
tal-Kunsill, il-Kunsill intrabat li jitkomplew id-diskussjonijiet fuq
il-partijiet l-oħra tal-proposta.
Il-Kummissjoni hi tal-fehma li l-unika miżura
li tista’ tkun effiċjenti fil-livell tal-UE f’dan il-qasam hija l-adozzjoni ta’
dik il-proposta aktar milli approċċ frammentat bbażat fuq derogi individwali u
li l-impatt tagħhom fuq Stati Membri oħra jista’ ma jkunx negliġibbli.
Il-Kummissjoni għalhekk tistieden lill-Kunsill biex dawn in-negozjati jerġgħu
jibdew malajr. 
Flimkien mal-proposta dwar il-Mekkaniżmu ta'
Reazzjoni Rapida (COM(2012) 428), il-frodi kummerċjali nieqsa fil-VAT
imbagħad tiġi indirizzata kemm fiż-żmien qasir kif ukoll aktar fit-tul.
2.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Konsultazzjoni mal-partijiet interessati
Mhux applikabbli.
Valutazzjoni tal-impatt
Il-proposta għal Deċiżjoni hija mmirata biex
tiġġieled kontra l-evażjoni tal-VAT u għalhekk se jkollha impatt potenzjali
pożittiv fuq l-irċevuti mill-VAT.
Madanakollu, il-miżuri se jkollhom impatt fuq
in-negozju safejn l-arranġamenti jkunu differenti minn dawk li japplikaw
għall-fornimenti normali tal-prodotti. Dan se jintroduċi komplikazzjoni
fil-kotba ta' kontabilità tan-negozji li ma jinnegozjawx esklużivament
fil-prodotti li jaqgħu taħt id-deroga. Il-mekkaniżmi ta' kontroll previsti se
jimponu wkoll obbligi addizzjonali fuq is-settur tan-negożju kkonċernat.
Għalhekk huwa ċar li din id-deroga mhix rilevanti fir-rigward tar-rekwiżit ta'
simplifikazzjoni previst fl-Artikolu 395, u għandha l-għan biss tal-prevenzjoni
tal-evażjoni tat-taxxa.
3.           ELEMENTI LEGALI TAL-PROPOSTA
Sommarju tal-azzjoni proposta
L-awtorizzazzjoni għall-Pajjiżi l-Baxxi li
japplikaw miżura li tidderoga mill-Artikolu 193 tad-Direttiva tal-VAT
fir-rigward tal-użu ta’ mekkaniżmu ta’ reverse charge għall-forniment domestiku
ta' ċerti prodotti.
4.           IMPLIKAZZJONI BAĠITARJA
Il-proposta ma għandha l-ebda impatt negattiv
fuq il-baġit tal-UE.
5.           ELEMENTI FAKULTATTIVI
Il-proposta tinkludi klawżola ta' estinzjoni.
2012/0355 (NLE)
Proposta għal
DEĊIŻJONI TAL-KUNSILL
li tawtorizza lir-Renju tal-Pajjiżi l-Baxxi
biex japplika miżuri ta' deroga mill-Artikoli 193 tad-Direttiva 2006/112/KE
dwar is-sistema komuni ta' taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta’
taxxa fuq il-valur miżjud[1],
u b’mod partikolari l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta’ ittri rreġistrati
mal-Kummissjoni fit-12 ta’ Lulju 2012 u
fl-4 ta’ Ottubru 2012, il-Pajjiżi l-Baxxi talbu awtorizzazzjoni
biex jintroduċu miżura speċjali ta’ deroga mill-Artikolu 193 tad-Direttiva
2006/112/KE fir-rigward tal-persuna responsabbli li tħallas it-taxxa fuq
il-valur miżjud (VAT).
(2)       Bi qbil
mal-Artikolu 395(2) tad-Direttiva 2006/112/KE, il-Kummissjoni infurmat
lill-Istati Membri l-oħra b’ittra li ġġib id-data
tal-17 ta’ Ottubru 2012 bit-talba li saret mill-Pajjiżi l-Baxxi.
Permezz ta' ittra ddatata d-19 ta' Ottubru 2012, il-Kummissjoni
nnotifikat lill-Pajjiżi l-Baxxi li kellha l-informazzjoni kollha meħtieġa biex
tqis it-talba.
(3)       L-Artikolu 193
tad-Direttiva 2006/112/KE jipprevedi li persuna taxxabbli li tforni merkanzija
jew servizzi hija, bħala regola ġenerali, responsabbli għall-ħlas tat-taxxa fuq
il-valur miżjud (VAT) lill-awtoritajiet tat-taxxa. L-iskop tad-deroga mitluba
mill-Pajjiżi l-Baxxi huwa li, f’ċerti ċirkostanzi, ir-riċevitur ta’ fornimenti
ta’ ċerti prodotti responsabbli għall-ħlas tal-VAT fil-każ ta’ prodotti
partikolari, b’mod speċjali settijiet tat-telefown ċellulari, tagħmir b’ċirkwit
integrat, consoles għal-logħob u kompjuters personali għall-użu mhux fiss.
(4)       Skont il-Pajjiżi l-Baxxi,
għadd ta’ kummerċjanti f'dawn is-setturi jinvolvu ruħhom f’attivitajiet
frodulenti billi jinbiegħu dawn il-prodotti mingħajr ma jħallsu l-VAT
lill-awtoritajiet tat-taxxa. Il-klijenti tagħhom, madanakollu, huma intitolati
għal tnaqqis tat-taxxa peress li jkollhom fattura valida. Fl-aktar forma
aggressiva ta’ din l-evażjoni, il-prodotti, permezz ta’ skema ”karużell”, jiġu
fornuti diversi drabi mingħajr ma titħallas il-VAT. F’dan il-kuntest,
is-servizz ta’ investigazzjoni tal-Pajjiżi l-Baxxi nnota li l-frodi estendiet
mit-telefowns ċellulari u t-tagħmir b’ċirkwit integrat għall-consoles
għal-logħob u kompjuters personali għall-użu mhux fiss. Bin-nomina tal-persuna
li jsirilha l-forniment tal-prodotti bħala l-persuna responsabbli għall-ħlas
tal-VAT f’tali każijiet, id-deroga telimina l-opportunità biex wieħed jidħol
għal dik il-forma ta’ evażjoni tat-taxxa.
(5)       Sabiex ikun żgurat it-tħaddim
effettiv tad-deroga u biex jiġi evitat li l-evażjoni tat-taxxa testendi
għall-istadju tal-bejgħ bl-imnut jew għal prodotti oħra, il-Pajjiżi l-Baxxi se
jintroduċu obbligi xierqa ta’ kontroll u rappurtar. Barra minn hekk, il-livell
minimu għandu jnaqqas ir-riskju li l-frodi testendi għall-kummerċ bl-imnut.
(6)       L-awtorizzazzjoni għandha
tkun valida biss għal perjodu qasir ħafna billi jibqgħu ħafna mistoqsijiet
dwar, b’mod partikolari, l-impatt possibbli tal-mekkaniżmu tar-reverse charge
fuq il-funzjonament tas-sistemi tal-VAT fi ħdan dawk l-Istati Membri li
japplikawh, jew fi Stati Membri oħra. Id-data tat-tmiem tikkoinċidi mat-tmiem
ta’ derogi simili mogħtija fir-rigward ta' telefowns ċellulari u tagħmir
b’ċirkwit integrat sabiex tippermetti l-iżvilupp ta’ politika kontra l-frodi
aktar elaborata u aktar armonizzat fil-ġejjieni.
(7)       Id-deroga mhux se jkollha
effett ħażin fuq ir-riżorsi proprji tal-Unjoni li jirriżultaw mill-VAT,
ADOTTA DIN ID-DEĊIŻJONI:
Artikolu 1
B’deroga mill-Artikolu 193 tad-Direttiva
2006/112/KE, il-Pajjiżi l-Baxxi huma awtorizzati li jinnominaw il-persuna
taxxabbli li lilha jsir il-forniment tal-prodotti li ġejjin, bħala l-persuna
responsabbli għall-ħlas tat-taxxa:
(a)......... settijiet tat-telefown ċellulari,
li jkunu strumenti magħmula jew adattati għall-użu f’konnessjoni ma’ netwerk
liċenzjat u operati fuq frekwenzi speċifiċi, ikollhom jew ma jkollhomx
kwalunkwe użu ieħor;
(b)......... tagħmir b’ċirkwit integrat bħal
mikroproċessuri u unitajiet għall-ipproċessar ċentrali fi stat qabel ma jiġu integrati
fi prodotti għall-utent aħħari;
(c)......... consoles għal-logħob, li minħabba
l-karatteristiċi u l-funzjonijiet prinċipali tagħhom, huma maħsuba għal-logħob
bil-vidjo u oħrajn fuq il-kompjuter, ikollhom jew ma jkollhomx kwalunkwe użu
ieħor;
(d)......... laptops u tablet PC's.
Din id-deroga għandha tapplika għal fornimenti
ta’ prodotti li għalihom l-ammont taxxabbli huwa ta’ EUR 10 000 jew
aktar.
Artikolu 2
Id-deroga stipulata fl-Artikolu 1 hija
soġġetta għall-introduzzjoni mill-Pajjiżi l-Baxxi ta’ obbligi xierqa ta'
kontroll u rappurtar fuq il-persuni taxxabbli li jfornu prodotti li għalihom
japplika l-mekkaniżmu ta’ reverse charge skont din id-Deċiżjoni.
Artikolu 3
Din id-Deċiżjoni għandha tieħu effett fil-jum
tan-notifika tagħha.
Din id-deċiżjoni għandha tiskadi fid-data
tad-dħul fis-seħħ tar-regoli tal-Unjoni li jippermettu lill-Istati Membri
kollha jadottaw tali miżuri li jidderogaw mill-Artikolu 193 tad-Direttiva
2006/112/KE, iżda mhux aktar tard mill-31 ta’ Diċembru 2013.
Artikolu 4
Din id-Deċiżjoni hija indirizzata lir-Renju
tal-Pajjiżi l-Baxxi.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.